Eurovision laulukilpailu 2004
Osallistujat > Semifinaali (12. toukokuuta)

Semifinaalissa kilpailivat edellisissä Euroviisuissa sijoille 13–26 jääneet maat Ranskaa ja Isoa-Britanniaa lukuun ottamatta, edellisistä Euroviisuista aiempien tulosten perusteella karsiutuneet maat sekä tulokkaat ja kilpailuun palaavat maat. Semifinaali lähetettiin myös suoraan finaaliin päässeissä maissa lukuun ottamatta Ranskaa, Puolaa ja Venäjää.
Lähetyksessä oli erityisesti alkupäässä esitettyjen kappaleiden osalta äänentoisto- ja miksausongelmia, mikä heikensi muun muassa kisan avaajaksi arvotun Suomen asemia. Kaikki seitsemän ensimmäisenä esitettyä kappaletta karsiutuivat finaalista, joskin euroviisufanien keskuudessa melko yleinen mielipide on, että alkupään kappaleet ja esitykset olivat muutenkin heikkoja.lähde?
Kaikki 33 semifinaalin lähettänyttä osallistujamaata äänestivät ja yhtä lukuun ottamatta kaikissa pisteet ratkaistiin puhelinäänestyksellä. Ainoastaan Monacossa puhelinäänestys epäonnistui ja siellä jouduttiin turvautumaan maan vararaadin pisteisiin. Julkista pistelaskentaa lähetyksessä ei kuitenkaan ollut, koska semifinaalin tulosten ei haluttu vaikuttavan finaalin tuloksiin. Sen sijaan jatkoon päässeiden maiden nimet oli suljettu kirjekuoriin, jotka juontajat avasivat satunnaisessa järjestyksessä. Tämä avaamisjärjestys määritti samalla näiden maiden esiintymispaikat lauantain finaalissa. Finalistien julkistamisen jälkeen näytettiin myös pudonneiden maiden sijoitukset ja pisteet. Semifinaalin täydelliset tulokset julkistettiin kuitenkin vasta finaalin jälkeen.
Alustavassa ääntenlaskussa oli kuitenkin virheitä kahden maan osalta. Kroatiassa maan omaa äänestysnumeroa ei ollut huomattu sulkea, ja vaikka sitä ei lähetyksessä erikseen näytettykään, antoi Kroatia ensin itselleen neljä pistettä. Monacossa puolestaan äänestysnumeroita ei missään vaiheessa avattu, eikä yhtäkään puhelinääntä saatu laskettua. Ensimmäisiin tuloksiin lasketut Monacon pisteet olivatkin tiettävästi täysin satunnaiset. Seuraavana aamuna julkistettiin tulosten korjaus, jossa Kroatian omat pisteet poistettiin, ja maan tuloksissa seuraaviksi sijoittuneet kappaleet saivat pisteen lisää, ja jossa Monacon satunnaispisteet korvattiin vararaadin pisteillä. Korjaus ei kuitenkaan muuttanut jatkoonmenijöitä. Suorassa lähetyksessä julkistetut pudonneiden pisteet ja sijoitukset olivat:
11. Viro 65
12. Israel 57
13. Tanska 56
14. Suomi 45
15. Portugali 37
16. Liettua 26
17. Latvia 21
18. Andorra 12
19. Slovenia 11
20. Valko-Venäjä 10
21. Monaco 10
22. Sveitsi 0
Korjatut sijoitukset ja pisteet ovat alla olevassa taulukossa.
| Nro | Maa | Artisti(t) | Kappale | Suomennos | Sija | Pisteet |
| --- | --- | --- | --- | --- | --- | --- |
| 01 |  Suomi | Jari Sillanpää | "Takes 2 to Tango" | "Tangoon tarvitaan kaksi" | 14 | 51 |
| 02 |  Valko-Venäjä | Aleksandra & Konstantin | "My Galileo" | "Minun Galileoni" | 19 | 10 |
| 03 |  Sveitsi | Piero Esteriore & The MusicStars | "Celebrate" | "Juhli" | 22 | 0 |
| 04 |  Latvia | Fomins & Kleins | "Dziesma par laimi" | "Laulu onnesta" | 17 | 23 |
| 05 |  Israel | David D'Or | "Leha'amin" | "Uskoa" | 11 | 57 |
| 06 |  Andorra | Marta Roure | "Jugarem a estimar-nos" | "Leikimme, että rakastamme toisiamme" | 18 | 12 |
| 07 |  Portugali | Sofia Vitória | "Foi magia" | "Se oli taikaa" | 15 | 38 |
| 08 |  Malta | Julie & Ludwig | "On Again... Off Again" | "Päälle, pois päältä" | 8 | 74 |
| 09 |  Monaco | Maryon | "Notre planète" | "Meidän planeettamme" | 20 | 10 |
| 10 |  Kreikka | Sakis Rouvas | "Shake It" | "Ravista" | 3 | 238 |
| 11 |  Ukraina | Ruslana | "Wild Dances" | "Villi tanssi" | 2 | 256 |
| 12 |  Liettua | Linas & Simona | "What's Happened to Your Love?" | "Mitä rakkaudellesi on tapahtunut?" | 16 | 26 |
| 13 |  Albania | Anjeza Shahini | "The Image of You" | "Kuva sinusta" | 4 | 167 |
| 14 |  Kypros | Lisa Andreas | "Stronger Every Minute" | "Vahvempi joka minuutti" | 5 | 149 |
| 15 |  Makedonia | Toše Proeski | "Life" | "Elämä" | 10 | 71 |
| 16 |  Slovenia | Platin | "Stay Forever" | "Pysy ikuisesti" | 21 | 5 |
| 17 |  Viro | Neiokõsõ | "Tii" | "Tie" | 11 | 57 |
| 18 |  Kroatia | Ivan Mikulić | "You Are the Only One" | "Olet se ainoa" | 9 | 72 |
| 19 |  Tanska | Tomas Thordarson | "Shame on You" | "Häpeä" | 13 | 56 |
| 20 |  Serbia ja Montenegro | Željko Joksimović & Ad-Hoc Orchestra | "Lane moje" | "Rakkaani" | 1 | 263 |
| 21 |  Bosnia ja Hertsegovina | Deen | "In the Disco" | "Discossa" | 7 | 133 |
| 22 |  Alankomaat | Re-Union | "Without You" | "Ilman sinua" | 6 | 146 |